送丁子昭左司湖南運副
作者：李流謙
朝代：宋

paragraphs: 昔年九轉金精熒，鸞幢鵠節飛青冥。
偶同鷄犬舐殘粒，至今未脫塵中塵。
平生不識紫芝面，邂逅天涯忻一見。
安有斯人可棄捐，置身只合金鑾殿。
急流勇退人所嘆，上書屢請色不難。
浩然笑涉重湖去，一節映照清湘寒。
人生分願各有賦，鳩鵬何必勞相慕。
期君廊廟我巖壑，他日冰霜同晚暮。